หลีกหนีความวุ่นวายในตัวเมือง มาทานอาหารอร่อยๆ ในบรรยากาศสบายๆ ที่ “Chez Chic” ร้านอาหารไทยโบราณ นำเสนอเมนูเก่าๆ ที่หาทานได้ยาก โดยจะเน้นอาหารรสจัดแบบดั้งเดิม ให้คนรุ่นใหม่ได้ลิ้มลองความอร่อยแบบเก่าๆ และให้คนรุ่นเก่าได้ลิ้มลองรสชาติอาหารที่คุ้นเคย ไม่ได้มีเพียงแค่อาหารไทยเท่านั้นแต่ยังมีอาหารยุโรปอีกหลากหลาย พร้อมทั้งขนมหวานสารพัดชนิด ให้คุณได้นั่งแบบชิคๆ ดูอบอุ่นและเป็นกันเอง ในบรรยากาศที่ถูกตกแต่งแบบเรียบง่ายแต่ดูโดดเด่นมีสไตล์  

“หมูตกครก” (ราคา 160 บาท)
เริ่มต้นกันด้วยเมนูแรกที่ไม่ว่าใครมาก็ต้องสั่ง กับ “หมูตกครก” ทางร้านเลือกใช้หมูส่วนที่มีไขมันน้อยเป็นพิเศษ หั่นเป็นชิ้นพอดีคำ จากนั้นจึงนำมาคลุกเคล้ากับสมุนไพรไทย ทั้ง ตะไคร้, ใบมะกรูด, ข่า, พริก และผักชี เมื่อผสมผสานเข้ากันแล้วทั้งรสชาติจัดจ้านและความหอมของสมุนไพรจะแทรกซึมเข้าไปในเนื้อหมู ทำให้เวลาทานได้รสชาติที่จัดจ้าน บวกกับกลิ่นหอมของสมุนไพรที่คลุ้งกระจายอยู่ในปาก แนะนำในทานกับข้าวสวยร้อนๆ บอกเลยว่าเด็ด !

“ลาบหมูทอดใบชะพลู” (ราคา 120 บาท)
ลืมไปเลยกับลาบทอดแบบเดิมๆ ที่เสิร์ฟมาเป็นก้อน เพราะลาบทอดของ Chez Chic เป็นหมูแบบละเอียด เปลี่ยนรูปแบบการเสิร์ฟทำให้ดูละเอียดและน่าทานมากขึ้น สุกทั่วชิ้น ทั้งยังช่วยให้ตักทานง่าย ทานคู่กับใบชะพลู, ใบมะกรูดทอด และพริกทอดที่เสิร์ฟมาด้วยกัน ได้รสชาติแซ่บเข้ากันแบบพอดิบพอดี 

“ปลาแซลมอนพันร๊อคเก็ตราดซอสซัลซ่า” (ราคา 190 บาท) 
จัดจ้านกันไปแล้ว มาต่อที่อาหารยุโรปที่เด็ดไม่แพ้กัน ปลาแซลมอน สด ชิ้นโต ที่มีให้เลือกทาน 2 ชนิด ทั้งปลาแซลมอนแบบเฟรช หรือหากใครชอบรสจัดหน่อยก็มีแซลมอนรมควัน นำมาพันกับผักร็อคเก็ต สด กรอบ ออร์เดอร์กันวันต่อวัน เพิ่มรสชาติด้วยซอสบัลซามิกและมินต์ซอส นำมาประยุกต์เป็นฟิวชั่นแก้เลี่ยน ทานเหมือนสลัดไปในตัว นอกจากนี้ยังมีซอสซัลซ่าสูตรพิเศษ ทานเป็นเครื่องเคียงอีกด้วย 

“Key Lime Pie” (ราคา 115 บาท)
หลังจากอิ่มอร่อยกับของคาวแล้ว อย่าพลาดตบท้ายด้วยมื้ออาหารหวาน กับ Key Lime Pie ที่ปกติไม่ว่าจะทานที่ไหนก็จะเป็นรสชาติแบบเปรี้ยวมาก แต่ตัว Key Lime Pie ของทางร้านจะได้รสเปรี้ยวออกมานิดหน่อย จะไม่เปรี้ยวโดดจนเกินไป และมีส่วนผสมของครีมเพื่อเพิ่มความนุ่มนวล ละมุนละไม เป็นขนมหวานที่หากใครได้ลองทานแล้วจะต้องตกหลุมรักกันทุกคน 

แค่มาที่ “Chez Chic” คุณก็จะได้ทานอาหารครบทุกรสชาติทั้งอาหารไทยแบบจัดจ้าน เลิศหรูกับอาหารสไตล์ยุโรป ตบท้ายด้วยขนมหวานเลอรส ในบรรยากาศสุดแสนจะสบายอารมณ์ 